Note 7 ใกล้หมดที่ยืน! เหตุควันโขมงบน “เซาท์เวสต์ แอร์ไลน์ส” อีกแล้ว
Note 7 ใกล้หมดที่ยืน! เหตุควันโขมงบน “เซาท์เวสต์ แอร์ไลน์ส” อีกแล้ว
6 ต.ค. 2559

ผู้สื่อข่าวรายงานว่า เครื่องบินของสายการบินเซาท์เวสต์ แอร์ไลน์สวานนี้ (5 ต.ค.) ได้อพยพผู้โดยสารรวมทั้งหมด 75 ราย ที่สนามบินหลุยส์วิลล์ รัฐเคนตักกีของสหรัฐ หลังจากสมาร์ทโฟนซัมซุงรุ่น Galaxy Note 7 ของผู้โดยสารรายหนึ่งมีควันออกมา
โดยการอพยพผู้โดยสารลงจากเที่ยวบิน 994 เกิดขึ้นในขณะที่เครื่องบินอยู่บนรันเวย์และเตรียมตัวเทกออฟ เนื่องจากสมาร์ทโฟน Galaxy Note 7 ที่เข้าใจว่าบริษัท ซัมซุง ได้เปลี่ยนเครื่องใหม่ให้แก่ลูกค้าแล้วหลังมีคำสั่งเรียกคืนสินค้าทั่วโลก เกิดเพลิงลุกไหม้ สายการบินระบุ
“ผู้โดยสารและพนักงานทุกคนลงจากเครื่องอย่างสงบและปลอดภัย ผ่านทางประตูหลักของเครื่องบิน” เอกสารคำแถลงของเซาท์เวสต์แอร์ไลน์ส ระบุ
อย่างไรก็ตาม ไม่มีผู้ได้รับบาดเจ็บในเหตุการณ์นี้ แต่พรมบนเครื่องบินเสียหายเล็กน้อย เนื่องจากอุปกรณ์ดังกล่าวหล่นพื้น
โดยรายงานระบุว่า สมาร์ทโฟน Galaxy Note 7 ของผู้โดยสารชายผู้หนึ่ง เกิดเสียงดังเปาะ และเริ่มมีความควันออกมาหลังจากเขาปิดเครื่อง โดยสมาร์ทโฟนเครื่องนี้เป็นเครื่องที่เปลี่ยนใหม่ หลังจากที่มีการเรียกคืนล็อตเก่า
ด้านบริษัทซัมซุงออกแถลงการณ์ว่า ทางบริษัทยังไม่สามารถยืนยันได้ว่า Galaxy Note 7 ล็อตใหม่มีส่วนเกี่ยวข้องกับเหตุการณ์ครั้งนี้หรือไม่ และทางซัมซุงกำลังร่วมมือกับเจ้าหน้าที่เพื่อสืบหาสาเหตุ
ทั้งนี้บริษัทไอทียักษ์ใหญ่สัญชาติเกาหลีใต้ยังคงมีการเรียกคืนสมาร์ทโฟนรุ่นนี้อย่างต่อเนื่อง หลังได้รับแจ้งปัญหาแบตเตอรีทำงานบกพร่องจนเกิดการระเบิด โดยเดือนที่แล้ว ซัมซุงได้ระงับการจำหน่าย Galaxy Note 7 และประกาศเรียกคืนสินค้ารุ่นนี้จำนวน 2.5 ล้านเครื่องทั่วโลก และในช่วงสิ้นเดือน ก.ย. มีลูกค้าในสหรัฐฯ นำเครื่องไปเปลี่ยนกับทางบริษัทแล้วประมาณร้อยละ 60
ขณะเดียวกัน ไบรอัน กรีน ซึ่งสื่อสหรัฐฯ อ้างว่าเป็นเจ้าของสมาร์ทโฟนต้นเหตุ ให้สัมภาษณ์กับเอบีซีนิวส์ว่า Galaxy Note 7 ที่เขาใช้อยู่เป็นเครื่องที่ทาง ซัมซุง ได้เปลี่ยนให้ใหม่แล้ว
ขณะที่ เว็บไซต์ The Verge รายงานว่า กรีน ได้ปิดเครื่องเรียบร้อยก่อนที่เครื่องบินจะเทกออฟ ซึ่งตรงกับรายงานของหนังสือพิมพ์นิวยอร์กไทม์สที่อ้างคำยืนยันจากผู้เห็นเหตุการณ์
ทั้งนี้เอบีซีนิวส์ ระบุว่า สภาพเครื่องที่เสียหายจากการระเบิดและถูกไฟเผา ทำให้พนักงานดับเพลิงไม่สามารถระบุรุ่นของโทรศัพท์เครื่องนี้ได้ด้วยตนเอง
“เรายังยืนยันไม่ได้ว่า เหตุการณ์นี้เกี่ยวข้องกับ Galaxy Note 7 หรือไม่ จนกว่าจะได้รับอุปกรณ์ที่เสียหายมาตรวจสอบ และได้ประสานไปยังทางการสหรัฐฯ และสายการบินเซาท์เวสต์ เพื่อขอรับอุปกรณ์ดังกล่าวมาตรวจสอบและยืนยันสาเหตุ หลังจากที่เราได้ตรวจดูแล้วก็จะสามารถชี้แจงข้อมูลได้มากกว่านี้” เอบีซีนิวส์ อ้างถ้อยแถลงจาก ซัมซุง
 
                     